নিজস্ব প্রতিবেদক,চট্টগ্রাম,২৪, জানুয়ারি (বিডি নিউজ রিভিউজ ডটকম):: চট্টগ্রাম সিটি কর্পোরেশনের মেয়র আলহাজ্ব আ জ ম নাছির উদ্দীন বলেছেন, প্রতিটি মুসলমানকে ৫টি ফরজ ইবাদত বাধ্যতামূলক ভাবে পালন করতে হবে। তন্মধ্যে বিত্তবান হলে ৫টি, বিত্তহীন হলে ৩টি ফরজ পালন করলেই প্রকৃত মুসলমান হওয়া যায়। মেয়র বলেন, মানুষ সৃষ্টির সেরা জীব। মানুষে মানুষে বিবেধ, হানা-হানি সংঘাত কাম্য নয়। পবিত্র ইসলাম মানবতার ধর্ম। এ ধর্মে কোন জোর জবরদস্তি নেই। ইসলাম ধর্ম গ্রহন করার জন্য আল্লাহর রাসুল কাউকে বাধ্য করেন নাই। সিটি মেয়র বলেন, পবিত্র কোরআনের জোরজবর ও কেউ হেরফের করতে পারে না। নবীর হাদিসকে বিকৃত করার কোন সুযোগ নেই। আল্লাহ ও আল্লাহ রাসুলের নির্দেশিত পথেই পবিত্র ইসলাম নিহিত। যারা পবিত্র ইসলামকে জঙ্গী ও সন্ত্রাসী ধর্মে পরিনত করার অপপ্রয়াসে লিপ্ত তাদেরকে একদিন আসামীর কাঠগড়ায় হাজির হতে হবে। জনাব আ জ ম নাছির উদ্দীন হাফেজদের প্রতি সর্বোচ্চ সম্মান প্রদর্শন করে বলেন, তাদের কণ্ঠে পবিত্র কোরআনের সুর সুমধর। যতদিন পৃথিবী থাকবে ততদিন পবিত্র কোরআন পৃথিবীতে অবিক্রিতভাবে টিকে থাকবে। ২৩ জানুয়ারি ২০১৬খ্রি. শনিবার, সন্ধ্যায় নগরীর পূর্ব ফিরোজশাহ কলোনীস্থ আল জামেয়াতুল ওয়া দারুল ইয়াতামা (ফিরোজশাহ বড় মাদ্রাসা) আয়োজিত মাদ্রাসা প্রাঙ্গণে হিফজুল কুরআন প্রতিযোগিতায় পুরস্কার বিতরণ অনুষ্ঠানে প্রধান অতিথির ভাষনে তিনি এ সব কথা বলেন। অনুষ্ঠানে সভাপতিত্ব করেন অত্র মাদ্রাসার প্রতিষ্ঠাতা ও মহাপরিচালক মাওলানা হাফেজ তাজুল ইসলাম। এতে বিশেষ অতিথি ছিলেন স্থানীয় কাউন্সিলর জহুরুল আলম জসিম, রাজনৈতিক ব্যক্তিত্ব সরওয়ার মোরশেদ কচি, মোরশেদুল আলম, নুরুল আনোয়ার, শেখ কারী হাফেজ উদ্দিন, মো. ফয়সাল সহ অন্যরা। অনুষ্ঠানে ৩ শতাধিক হাফেজ কেরাত প্রতিযোগিতায় অংশ নেন। ৩০ পাড়া ও ১৫ পাড়া দুই পর্বে অনুষ্ঠিত প্রতিযোগিতায় দেশের প্রায় ১০০টি মাদ্রাসার হাফেজ অংশ নেন। পরে মেয়র বিজয়ীদের মাঝে পুরস্কার তুলে দেন।